सुबुं माहारिखौ सोनारनाय हारिमुनि गुदिथाया गुबुन गुबुन जायफोर हारसिंनो सोमजिनानै समाजनि गोनांथि जानायाव जौगाबोदों आरो मोनसे आबहावानि बेंखनाव थांना थानाय सुबुं माहारिनि गेजेराव बेफोर हारिमुफ्रा सोमजिदों। जं एबा दुर्ग आऱो मठ मन्दिरखौ सोनारनानै सोमजिनाय हारिमुफ्रा जाबाय सोरखारि दैदेनगिरि, सोरखारि मावखुलिनि मावथि हानजा, दुर्ग एबा मठ मन्दिराव थाग्रा सन्यासिफोर सोमजिहोनाय। जं आरियाव (Dzong-based) सोमजिनाय हारिमुखौ आरोबाव मोननै खोन्दोआव बाहागो खालामदों- आध्यात्मिक (Sprirtual) आरो धर्मनिरपेक्ष गुदिथा (Secular components)। 17थि जौथाइयावनो जंआरियाव सन्यासिफोरनि थाखाय आस्रम आरो धर्मनिरपेक्ष खुंथाइगिरिफोरनि (Secular administrators) थाखाय मवखुलि गायसनदोंमोन। जोबथियाव मोननैबो गुदिथाया बौद्ध धोरोमनि बोसोन खान्थिजोंनो दैदेनजादोंमोन। जंफ्रानो धोरोमारि आरो असामरिक खुंथाइनि (Civil administration) मिरु थावनिमोन आरो बेयावनो हारिमु फेहेरनाय जौगानायफ्रा जाफुंदोमोन।